UBERA ARANZETA (EH Bildu, 2013-06-06):
Beno, egia esan, askotan zalantza sartzen zait ea ez naizen ondo esplikatzen edo ez didazuen ondo ulertzen. Eta agian, ikusita Kamara honetan hainbeste oradore on ditugula, igual horietako bati klaseak eskatu beharko dizkiot.
Baina, Garrido andrea, ez didazu ukatuko behintzat gure koherentzia. Aipatu didazu betiko planteamendua gaur ekarri dugula, eta ez izan zalantzarik planteamendu hori ekartzen jarraituko dugula eta jarraituko dugula Osakidetzako langileak eta beste esparru guztietako langileak defendatzen, eskubideak babesten eta, zalantzarik gabe, elkarrizketa eta elkarlana defendatzen.
Lehenengo txandan esplikatuko dut eta hemen daukat aurreko Basurtoko interpelazioa aurkeztu genueneko testua. Hor argi agertzen da eta mozio honen koherentzia garbi ikusten da zein den. Ertzaintzarena kenduta, beste guztia sartu dut hitzez hitz, literalki. Beraz, koherentzia osoa. Orain, interesatzen den edo ez eztabaida hau honetara ekartzera, guri bai eta jarraituko dugu ekartzen.
Hemen gainera badirudi batzuk kapritxoak dituztela eta kasualitatea ematen da kapritxo horiek langileak dituztela eta nola ez daukaten zereginik ba okurritzen zaiela itxialdiak edo mobilizazioetan etengabe aritzea.
Ba ez. Nola ate horiek, Orbegozo jaunak aipatu dituen ate horiek, irekita ez, nola itxita dauden, ez zaie beste erremediorik geratu ba itxialdiak edo eta protestak egitea. Eta protesta eta itxialdi horiek, Maneiro jauna, ez dute Osakidetza kolapsatzen. Hemen Osakidetza kolapsatzen dituzte ba egiten ari diren murrizketak edota profesionalekin hartzen ari diren neurriak.
Eta errespetu osoz, mundu guztiarekiko errespetu osoz egiten dira protesta hauek, bereziki herritarrekiko eta pazienteekiko, eta ez da inolako oztoporik bideratzen.
Aipatu da eta badirudi irakurtzen badituzue talde bakoitzean aurkeztu ditugun zuzenketak, irakurtzen hasten bazarete, badirudi guztiok berdina esaten dugula, termino, hitz berdinak erabiltzen ditugula eta gauza bera esaten ari garela.
Ba ez, zeren gauza bat dira hitzak eta beste batzuk dira ekintzak. Eta ekintzak erakusten du Gobernu honek, Osasun Sailak eta Osasun sailburuak ateak itxi-itxita dituela, itxi-itxita dituela bai elkarrizketari eta elkarlanari, eta baita mahai sektorialari ere.
Mundu guztiak errespetatzen dugu mahai sektoriala, nola ez, nola ez dugu errespetatuko. Baina ekintzak bestelakoa erakusten digute eta lehenengo txandan esplikatu dut zein den diferentzia.
Eta diferentzia da Gobernu honek maiatzak 21ean onartu zuela alde bakarrekotasunez eta maiatzak 27an argitaratu zutela Buletin Ofizialean, Euskal Herriko Buletin Ofizialean argitaratu zuela Osakidetzako langileei inposatzen zeintzuk ziren lan baldintzak. Hori da diferentzia.
Beraz, hitzak gauza bat esaten dute eta ekintzak beste bat. Eta hori egin du kontutan izan gabe eta errespetatu gabe mahai sektoriala eta ez elkarrizketa eta elkarlana, eta ezer ere ez alde bakarrekotasunez eta inposatuz.
Beraz, nork errespetatzen du hemen mahai sektoriala? Eta nor dabil hanka azpitik pasatzen mahai sektoriala, elkarrizketa eta elkarlana?
Garbi jokatu dezagun eta izan gaitezen zintzoak. Beraz, hemen ezin dena izan da guztiok kontziente bagara zein egoeretan aurkitzen garen eta esfortzu bat egin behar dugula, esfortzu hau guztiok egin beharko dugu. Eta ezin dena izan da etengabe beti berdinei esfortzuak eskatu.
Eta gainera esfortzuak eskatzen zaienean beraien eskubideak errespetatzeko, ba mobilizazioak edo ekimenak aurrera burutzen dituztenean, kapritxoso bezala edota gaiztoak izango balira bezala tratatu. Ez, ez.
Orduan, gure mozioan saiatu garena da –lehen esan dudan bezala– aurkitzen garen bide gurutze horretan bide bat markatzen, Osasun sistema publikoak pertsonak ardatz izango dituenaren bide hori markatzen.
Goazen guztion artean hitz egitera, elkarrizketari bidea ematea, mahai sektorialari bidea ekitea, ba guztion artean hitz egiteko, hausnarketa bat emateko, errealitate berrira egokitzeko eta guztiok egin beharko ditugun esfortzu horiek egiteko, baina ez beti berdina, eta noski, eskubideak errespetatuz, guztion eskubideak.
Iruditzen zaigu gauza asko ditugula egiteko, hobetzeko eta momentu paregabean gaudela horretarako. Beraz, egia da Maneiro jaunari ez niola eskaini sinatzeko, ikusita beti gurekin ez zuela nahi sinatu, baina, beno hemendik aurrera konbentzitzen hasten nahi zen poliki-poliki gure taldearengana hurbiltzeko, gaurkoa animatuko nion, ez guregatik edo gure taldearengatik, baizik eta Osakidetzako langileengatik eta Osakidetzako langileen eskubideengatik, gure proposamena babestera, zeren hitzetatik ekintzetara tarte bat dago eta, desde luego, maiatzak 27an Gobernu honek argitaratutako dekretazoa ez du erakusten inondik inora ateak irekita dituela elkarrizketari eta elkar lanari.